DA skenk R1 miljoen vir Outa | Maroela Media
Die DA het Vrydag reageer nadat Outa Woensdag tydens 'n perskonferensie in Pretoria gesê het hulle moet moontlik die hofsaak laat vaar, as hy nie in die volgende drie weke 'n ekstra R1 miljoen kan insamel nie.
"Die DA is daartoe verbind om die stryd teen e-tol op stedelike snelweë te beveg. As die regering se e-tolheffings aan die einde van hierdie maand voortgaan, gaan die arm- en middel-inkomstegroep die hardste getref word," het Mmusi Maimane, die DA se woordvoerder, in 'n verklaring gesê.
Volgens Maimane gaan 'n persoon wat R6 000 verdien en met 'n voertuig werk toe ry, elke maand nagenoeg R500 aan tolgeld moet spandeer, wat 'n groot gedeelte van die persoon se inkomste is.
"E-tol gaan ook kos- en vervoerpryse van basiese goedere verhoog," het hy bygevoeg. Hy het gesê dit is 'n bewys van die regering se minagting vir arm Suid-Afrikaners en dat die DA die implementering van e-tol in die parlement beveg.
"Ons het ook 'n referendum vir die e-tolstelsel in Gauteng aangevra, want ons glo die mense moet self besluit of hulle van die e-tolstelsel wil gebruik maak of nie."
Die DA ondersteun Outa se poging om die e-tolstelsel te beveg en glo die organisasie het 'n sterk wettige saak.
Wayne Duvenage, Outa se voorsitter, het Vrydag gesê hulle het meer as R500 000 van die publiek ontvang sedert hul pleidooi vir fondse. Duvenhage het gesê die publiek se ondersteuning is fantasties en dit raak sy hart aan.
"Dit is net ongelooflik. Woorde kan nie beskryf hoe opgewonde ons is dat die gemeenskap saamstaan teen die saak nie. Dit moedig ons meer aan om die kwessie hof toe te vat," het hy gesê.